বাংলাদেশে আরব বসন্ত ঘটার কোনো সুযোগ নেই: পররাষ্ট্রমন্ত্রী
বাংলাদেশে আরব বসন্ত ঘটার কোনো সুযোগ নেই বলে মন্তব্য করেছেন পররাষ্ট্রমন্ত্রী ড. এ কে আব্দুল মোমেন।
আজ রোববার ঢাকার ফরেন সার্ভিস অ্যাকাডেমিতে '৫২ বছরে বাংলাদেশের অর্জন' শীর্ষক সেমিনার শেষে গণমাধ্যমকর্মীদের প্রশ্নের জবাবে তিনি এ কথা বলেন।
দুদিন আগে রাশিয়ার পররাষ্ট্র মন্ত্রণালয়ের একজন মুখপাত্রের বক্তব্য দেখলাম, তারা আশঙ্কা প্রকাশ করেছেন যে, ৭ জানুয়ারির নির্বাচনের পরে বাংলাদেশে অ্যারাব স্প্রিংয়ের মতো ঘটাতে চায় আমেরিকা—একজন গণমাধ্যমকর্মী দৃষ্টি আকর্ষণ করলে মোমেন বলেন, 'রাশান কী বলেছে; এগুলো আমাদের ইস্যু না। অনেকে অনেক ধরনের (কথা) বলবে, সেটা তাদের ইস্যু।'
তিনি বলেন, 'আমরা ভারসাম্যপূর্ণ পররাষ্ট্রনীতি অনুসরণ করি। সবার সাথে বন্ধুত্ব, কারও সাথে বৈরিতা নয়—এই নীতিতে। কে কী বললো, না বললো সেটা তাদের মাথা ব্যথা।'
আরব বসন্তের সুযোগ আছে কি না জানতে চাইলে পররাষ্ট্রমন্ত্রী বলেন, 'আমার নিশ্চয়ই মনে হয় না এ ধরনের কোনো সুযোগ আছে। কারণ আমরা একটা গণতান্ত্রিক দেশ। আপনি অবশ্যই আমার সঙ্গে একমত হবেন, শেখ হাসিনার কারণে আমাদের দেশে গণতন্ত্রটা সমুন্নত আছে।
'আমরা ৭ জানুয়ারি নির্বাচন করব। আমরা গণতান্ত্রিক প্রক্রিয়া অনুসরণ করব। বাংলাদেশ যখন হলো তখন এটা ছিল তলাবিহীন ঝুড়ি। এখন আমরা গতিশীল অর্থনীতি, ল্যান্ড অব অপরচুনিটি। পাকিস্তান আমাদের কত উপরে ছিল, আর এখন পাকিস্তান আমাদের কত নিচে! এখন পাকিস্তান বলে, আমরা যদি বাংলাদেশের কাছাকাছি যেতে পারি তাহলে খুব খুশি হবো।'
মোমেন বলেন, 'এই যে উন্নয়ন হয়েছে, আমি বলেছি, এর জন্য একটি হলো আমাদের গণতান্ত্রিক শাসন ব্যবস্থা। আরেকটি হলো নারী ক্ষমতায়ন। ইচ্ছা থাকলে উপায় হয় এটা আমরা প্রমাণ করেছি। সুতরাং অন্য কিছু আমাদের দরকার নেই।'
আরেক প্রশ্নের জবাবে মোমেন বলেন, 'আমরা আগেও হামলা-মামলা, অগ্নি সন্ত্রাস ম্যানেজ করেছি। কিছু দুষ্ট লোক গণতান্ত্রিক প্রচেষ্টাকে বানচাল করার জন্য; যারা গণতন্ত্রে বিশ্বাস করে না, তারা এসব অপকর্ম করছে। ইনশাল্লাহ আমাদের দেশের জনগণ ওটা প্রতিহত করবে।'
গত শুক্রবার রুশ পররাষ্ট্র মন্ত্রণালয়ের আনুষ্ঠানিক মুখপাত্র মারিয়া জাখারোভা এক বিবৃতিতে বলেন, 'জনগণের ভোটের ফলাফল যুক্তরাষ্ট্রের কাছে সন্তোষজনক মনে না হলে "আরব বসন্তের" মতো করে বাংলাদেশকে আরও অস্থিতিশীল করার চেষ্টা করা হতে পারে।'

বাংলাদেশে আরব বসন্ত ঘটার কোনো সুযোগ নেই বলে মন্তব্য করেছেন পররাষ্ট্রমন্ত্রী ড. এ কে আব্দুল মোমেন।